(vovworld)- ເລື່ອງຖືກຈັດເຂົ້າບັນຊີລາຍຊື່ກຸ່ມປະເທດມີລາຍຮັບປານກາງ ພວມວາງອອກບັນດາສິ່ງທ້າທາຍໃຫຍ່ສຳລັບຫວຽດນາມ. ບົດຮຽນແຫ່ງການພັດທະນາໃນໂລກສະແດງໃຫ້ເຫັນວ່າ: ມີພຽງແຕ່ປະເທດໃດຢືດໝັ້ນການປະຕິຮູບ, ສ້າງລະບອບການເມືອງ ແລະ ຄຸ້ມຄອງເປັນຢ່າງດີ, ຍົກສູງກຳລັງຄວາມສາມາດແກ້ງແຍ້ງເທົ່ານັ້ນ ຈຶ່ງສາມາດຜ່ານຜ່າໄດ້. ສຳລັບຫວຽດນາມ, ລັດຖະບານ ພວມຕັດສິນໃຈປ່ຽນໃຫມ່ຢ່າງແຮງກວ່າ, ນັບທັງຈີນຕະນາການພັດທະນາກໍຄືຄວາມມານະພະຍາຍາມປະຕິຮູບ, ມຸ່ງໄປເຖິງພື້ນຖານເສດຖະກິດແບບຍືນຍົງ, ກວມລວມໃນໄລຍະຈະມາເຖິງ.
ໃນສານຕົ້ນປີ, ທ່ານນາຍົກລັດຖະມົນຕີ ຫງວຽນເຕີນຢູງ ໄດ້ເນັ້ນຫນັກວ່າ ເພື່ອຟື້ນຕົວທ່າເຕີບໂຕຢ່າງວ່ອງໄວ ແລະ ພັດທະນາແບບຍືນຍົງ, ແຫລ່ງກຳລັງຫນູນຕົ້ນຕໍ ຕ້ອງເລີ່ມຈາກການປ່ຽນໃຫມ່ລະບອບນະໂຍບາຍ. ສະນັ້ນ ການປະຕິຮູບ ແລະ ສ້າງລະບອບເສດຖະກິດການຕະຫລາດໃຫ້ສົມບູນແບບ ແມ່ນຄຳຮຽກຮ້ອງທີ່ຈຳເປັນ ມີລັກສະນະຍຸດທະສາດຂອງຫວຽດນາມ ໃນໄລຍະປະຈຸບັນ.
ປ່ຽນໃຫມ່ຈີນຕະນາການ ແລະ ວິໄສທັດແຫ່ງການພັດທະນາ
ເລື່ອງຊອກທິດກ້າວເດີນໃຫມ່ເພື່ອກ້າວໄປເຖິງພື້ນຖານເສດຖະກິດແບບຍືນຍົງ, ມີຄວາມກົມກຽວລະຫວ່າງ ສັງຄົມ ແລະ ສະພາບແວດລ້ອມ ບໍ່ພຽງແຕ່ແມ່ນຄຳຮຽກຮ້ອງທີ່ຈຳເປັນເທົ່ານັ້ນ ຫາກຍັງແມ່ນກຳລັງຫນູນສຳຄັນຊຸກຍູ້ວິວັດການຟື້ນຕົວຂອງເສດຖະກິດໂລກກໍຄືຢູ່ແຕ່ລະປະເທດ.
ຫວນຄືນໄລຍະແຫ່ງການພັດທະນາໃນເກືອບ 30 ປີ ນັບແຕ່ເມື່ອຫວຽດນາມ ດຳເນີນກິດຈະການປ່ຽນແປງໃຫມ່, ຄຽງຄູ່ກັບບັນດາຜົນງານທີ່ບັນລຸໄດ້, ຫວຽດນາມ ຍັງຕ້ອງປະເຊີນຫນ້າກັບສິ່ງທ້າທາຍຫລາຍຢ່າງ. ພື້ນຖານເສດຖະກິດພັດທະນາບໍ່ທັນໝັ້ນທ່ຽງ, ຄຸນນະພາບການເຕີບໂຕ, ສະມັດຕະພາບ ແລະ ກຳລັງແກ້ງແຍ້ງຂອງພື້ນຖານເສດຖະກິດຍັງຕຳ່. ເຖິງວ່າ ກຳລັງແຮງງານອຸດົມສົມບູນ ແຕ່ອັດຕາສ່ວນຄົນງານບໍ່ທັນໄດ້ຮຽນວິຊາຊີບຍັງສູງຢູ່. ຊີວິດການເປັນຢູ່ຂອງປະຊາຊົນຈຳນວນຫນຶ່ງຍັງປະສົບກັບຄວາມຫຍຸ້ງຍາກ. ພ້ອມນັ້ນແມ່ນສິ່ງທ້າທາຍກ່ຽວກັບສິ່ງແວດລ້ອມ, ການປ່ຽນແປງຂອງດິນຟ້າອາກາດ. ໂດຍຮັບຮູ້ໄດ້ສິ່ງທ້າທາຍດັ່ງກ່າວ, ໃນຍຸດທະສາດພັດທະນາເສດຖະກິດສັງຄົມໄລຍະ 2011-2020, ຫວຽດນາມ ຢືນຢັນຄວາມຕັດສິນໃຈຍູ້ແຮງກິດຈະການປ່ຽນໃຫມ່ຢ່າງຮອບດ້ານ ດ້ວຍ 3 ຂອດບຸກທະລຸຍຸດທະສາດ, ໃນນັ້ນ ເອົາໃຈໃສ່ເປັນພິເສດເຖິງການສ້າງລະບອບນະໂຍບາຍເສດຖະກິດການຕະຫລາດໃຫ້ສົມບູນແບບ. ສິ່ງດັ່ງກ່າວ ໄດ້ຮັບການຢັ້ງຢືນຈາກທ່ານຮອງນາຍົກລັດຖະມົນຕີ, ທັງເປັນລັດຖະມົນຕີການຕ່າງປະເທດ ຫວຽດນາມ ຟ້າມບີງມີງ ຕໍ່ຫນ້າປະຊາຄົມໂລກ ໃນກອງປະຊຸມສຳມະນາ“ການປະຕິຮູບເສດຖະກິດເພື່ອການເຕີບໂຕແບບຍືນຍົງ ແລະ ກວມລວມ” ຊື່ງຖືກຈັດຂຶ້ນໃນຕົ້ນອາທິດຢູ່ ຮ່າໂນ້ຍ. ທ່ານຟ້າມບີງມີງກ່າວວ່າ:
“ຫວຽດນາມ ຈະຍູ້ແຮງການປະຕິຮູບລະບອບນະໂຍບາຍເສດຖະກິດ, ລັດ ຮັບປະກັນ ການຕະຫລາດສວມບົດບາດສຳຄັນໃນການຈັດແບ່ງແຫ່ຼງກຳລັງ, ພ້ອມທັງມີເຄື່ອງມື ແລະ ນະໂຍບາຍດັດປັບຢ່າງມີປະສິດທິຜົນ ເພື່ອ ຮັບປະກັນຄວາມຍຸຕິທຳ ແລະ ຄວາມກ້າວຫນ້າສັງຄົມ. ຫວຽດນາມ ພວມຕັດສິນໃຈຍູ້ແຮງການປະຕິຮູບ ແລະ ຫັນລັດວິສາຫະກິດເປັນຫຸ້ນສ່ວນ, ນັບທັງບັນດາກຸ່ມບໍລິສັດແຫ່ງລັດ, ສ້າງສະພາບແວດລ້ອມການແກ້ງແຍ້ງຢ່າງສະເຫມີພາບ ແລະ ສະດວກທີ່ສຸດໃຫ້ແກ່ປະຊາຊົນທຸກຄົນ ແລະ ວິສາຫະກິດທີ່ຂຶ້ນກັບທຸກພາກສ່ວນເພື່ອພັດທະນາການຜະລິດດຳເນີນທຸລະກິດ.”
ບັນດາການປະຕິຮູບເສດຖະກິດຢ່າງແຮງຂອງຫວຽດນາມ ພວມໄດ້ຮັບຄວາມສົນໃຈຈາກປະຊາຄົມໂລກ, ບັນດານັກອຸປະຖຳ, ອົງການຈັດຕັ້ງສາກົນ. ໃນການຢ້ຽມຢາມ, ເຮັດວຽກຢູ່ຫວຽດນາມ ໃນເດືອນ 3/2014, ທ່ານນາງ Helen Clack, ຜູ້ອຳນວນການໃຫຍ່ອົງການ ສປຊ ເພື່ອການພັດທະນາ ໄດ້ເນັ້ນຫນັກວ່າ: ຍາມໃດ ຫວຽດນາມກໍແມ່ນປະເທດສຳເລັດຜົນໃນການປະຕິບັດບັນດາເປົ້າໝາຍພັດທະນາສະຫັດສະວັດ ຂອງ ສປຊ ແລະ ບັນລຸການເຕີບໂຕ. ເພື່ອສືບທອດຜົນງານດັ່ງກ່າວ, ການຊອກຫາ, ເລືອກເຟັ້ນບັນດາມາດຕະການປະຕິຮູບຢ່າງເໝາະສົມ ແມ່ນຄຳຮຽກຮ້ອງທີ່ຈຳເປັນຂອງຫວຽດນາມປະຈຸບັນ ແລະ ສປຊ ຕີລາຄາສູງບັນດາການປະຕິຮູບຂອງຫວຽດນາມໃນໄລຍະມໍ່ໆມານີ້. ທ່ານນາງ Helen Clack ຊີ້ແຈ້ງວ່າ:
“ປະເຊີນຫນ້າກັບການພັດທະນາເສດຖະກິດຢ່າງຊັກຊ້າ, ລັດຖະບານຫວຽດນາມ ພວມຕັ້ງຫນ້າສ້າງບັນດາການປະຕິຮູບເສດຖະກິດໄລຍະທີສອງ ເພື່ອຍູ້ແຮງການເຕີບໂຕເສດຖະກິດ ແລະ ຮັບປະກັນສືບຕໍ່ບັນດາຄວາມກ້າວຫນ້າເສດຖະກິດສັງຄົມທີ່ເປັນຫນ້າຮັບຮູ້ໃນສອງທົດສະວັດຜ່ານມາ. ບັນດາຍຸດທະສາດຊຸກຍູ້ການເຕີບໂຕກວມລວມ ແລະ ໝັ້ນຄົງ ຈະແມ່ນສິ່ງສຳຄັນແກ່ການສຳເລັດຜົນຂອງບັນດາການປະຕິຮູບນັ້ນ, ເພື່ອຮັບປະກັນໃຫ້ປະຊາຊົນຫວຽດນາມ ທຸກຄົນ, ໃນປະຈຸບັນ ແລະ ໃນອະນາຄົດ, ໄດ້ຮັບຜົນປະໂຫຍດຈາກການເຕີບໂຕແບບຍືນຍົງ.”
ໃນໂລກທີ່ພວມມີການປ່ຽນແປງຢ່າງວ່ອງໄວ, ບັນດາການຮ່ວມສຳພັນດ້ານເສດຖະກິດຫລາຍຂັ້ນ, ເປັນຕົ້ນແມ່ນສັນຍາເຂດການຄ້າເສລີ (FTA) ສະບັບໃຫມ່ ດ້ວຍຂໍ້ກຳນົດຕ່າງໆ ແລະ ລະດັບເປີດປະຕູການຕະຫລາດຢ່າງເລິກເຊິ່ງ, ກວ້າງຂວາງ ທັງສ້າງການພັດທະນາໃຫມ່, ທັງວາງອອກສິ່ງທ້າທາຍໃຫຍ່ກ່ຽວກັບການປະຕິຮູບພາຍໃນປະເທດເພື່ອດັດປັບໃຫ້ເໝາະສົມ.
ຫວຽດນາມ ພວມກ້າວເຂົ້າສູ່ໄລຍະພັດທະນາທີ່ສຳຄັນ, ຍິ່ງຮຽກຮ້ອງການປ່ຽນໃຫມ່ ແລະ ມີຈີນຕະນາການ ແລະ ຄວາມຕັດສິນໃຈຢ່າງສູງ, ຍູ້ແຮງການປະຕິຮູບ ແລະ ເປັນເຈົ້າການ, ຕັ້ງຫນ້າເຊື່ອມໂຍງເຂົ້າກັບສາກົນ. ບັນດາຄວາມຕັດສິນໃຈປ່ຽນແປງໃຫມ່ຂອງຫວຽດນາມ ພວມໄດ້ຮັບການຕີລາຄາສູງ ແລະ ມີຄວາມເຊື່ອໝັ້ນຈາກຄູ່ຮ່ວມມືສາກົນ. ທີ່ກອງປະຊຸມສຳມະນາ“ການປະຕິຮູບເສດຖະກິດເພື່ອການເຕີບໂຕແບບຍືນຍົງ ແລະ ກວມລວມ”, ທ່ານນາງ Helen ຢືນຢັນວ່າ:
“ຫວຽດນາມ ມີຫລາຍຈຸດແຮງສະເພາະຂອງຕົນ, ໃນນັ້ນ ມີກຳລັງແຮງງານຫນຸ່ມ ແລະ ສາມາແກ້ງແຍ້ງ, ແຫລ່ງຊັບພະຍາກອນທຳມະຊາດອຸດົມສົມບູນ ແລະ ທີ່ຕັ້ງພູມສາດຢູ່ໃຈກາງຂອງພາກພື້ນພັດທະນາຢ່າງຂະຫຍັນຂັນເຄື່ອນ. ດ້ວຍການເລືອກເຟັ້ນນະໂຍບາຍເໝາະສົມ, ແນ່ນອນວ່າ ຫວຽດນາມ ຈະພັດທະນາຢ່າງດີງາມໃນອະນາຄົດ.”
ຄຽງຄູ່ກັບກຳລັງແຮງພາຍໃນ ແລະ ຄວາມມຸ່ງຫວັງບືນຕົວຂຶ້ນຂອງທັງປະເທດ, ບັນດາບົດຮຽນ ແລະ ພຶດຕິກຳທີ່ດີໃນໂລກ, ບັນດາຂໍ້ສະເຫນີກ່ຽວກັບນະໂຍບາຍຈາກປະຊາຄົມໂລກ ຍາມໃດກໍແມ່ນບົດຮຽນອັນລຳ້ຄ່າສຳລັບຫວຽດນາມ, ເພື່ອໃຫ້ຫວຽດນາມ ຜ່ານຜ່າສິ່ງທ້າທາຍ, ເຮັດໃຫ້ວິໄສທັດຮອດປີ 2020 ຈະກາຍເປັນປະເທດອຸດສາຫະກຳຕາມທິດທັນສະໄຫມໃຫ້ປະກົດຜົນເປັນຈິງ.